1. септембра 1944. године фон Мантојфел добија унапређење у чин генерала оклопних трупа, а 9. септембра постаје командант 5. оклопне армије која се борила на Западном фронту – штитећи северне Вогезе између Линевила и Епинала – у саставу Групе армија „Г“ која се управо била извукла из јужне Француске под крајње тешким условима. У саставу Групе армија „Г“ налазиле су се још и 1. армија под командом генерала фон Кнобелсдорфа, у рејону Мец – Шато Сален и 19. армија под командом генерала Визеа која је штитила јужне Вогезе и Белфорски пролаз.